google/wiki40b huggingface dataset:
Salamanderkrigen

Handling

Salamanderkrigen er delt opp i tre deler eller «bøker». Første del er lett i tonen og handler om en nederlandsk sjøkaptein, Van Toch, som oppdager og fanger en helt spesiell art salamandere som kan læres opp til å snakke, regne, se forskjell på farger og lese og skrive. En seksjon om salamandernes kjønnsliv er skrevet som en parodi på naturvitenskapelige beskrivelser, og beskriver hvordan de danser ved fullmåne. Første bok er kalt – og inspirert av – den fossile kjempesalamanderen Andrias scheuchzeri.
Bok to er skrevet i retroperspektiv og beskriver opptakten til konflikten mellom salamandere og mennesker. Salamandrene blir i utgangspunktet utsatt for de grusomste naturvitenskapelige eksperimenter, men blir senere likestilt med det vanlige mennesket i samfunnet. Etter hvert starter en utstrakt handel med salamanderne fordi de er så flinke til å dykke etter perler. Denne handelen blir av mange sammenlignet med slavehandel, og dyrebeskyttelsen og andre mennesker som ønsker det beste for salamanderne kommer inn i bildet. Når salamanderne får skolegang, lærer språk og blir mer integrert i samfunnet kommer de i kontakt med verdensomspennende bevegelser, og da begynner salamanderne å stille krav, og ønsket om å ta over verden dukker opp. Etter hvert formerer salamanderne seg raskt og blir ukontrollerbare.
Bok tre beskriver selve krigen. Salamandrene graver nye kanaler inn i kontinentene for å skape kystlinjer der de kan bo, og etter hvert underminerer de store deler av verdens landmasser. På slutten av boka er mengden tørt land redusert til en femtedel, og det er åpenbart at menneskene, som ikke er i stand til å legge bak seg sine tidligere konflikter, ikke kan stanse salamandrene. De siste kapitlet er skrevet i metaperspektiv, som en samtale mellom «forfatteren» og «skribenten», og beskriver hvordan salamandrene i sin tur vil falle for eget grep slik menneskene har gjort, og at nye kontinenter vil oppstå, og minnene om det tidligere Amerika bare vil finnes som en Atlantis-liknende myte.

Tolkning

Salamanderkrigen blir gjerne tolket som en roman om kommunismen eller fascismens fremvekst i Europa. Romanen blir også tolket som en beskrivelse på eldre europeisk historie, spesielt knyttet til europeisk kolonialisering fra 1500-tallet.
Beskrivelsen av salamanderne som først blir undertrykt, siden lærer seg å lese og skrive og blir aktive i samfunnslivet, og deretter griper makten, passer best som beskrivelse på forholdene i tsar-Russland. Der grep underklassen makten under den Russiske revolusjon, men sto senere for et mer brutalt styre enn det deres tidligere undertrykkere hadde stått for. Salamanderkrigen kan også leses som en kommentar til første halvdel av 1900-tallets historie mer generelt, og nødvendigvis som en direkte allegori til et bestemt samfunn eller bevegelse.

I Norge

I Norge ble romanen første gang utgitt i 1937 på Gyldendal Norsk Forlag i Dagny Gjerdrums oversettelse. Romanen ble «beslaglagt etter forordning av 17. 2. 1941 om vern av den norske bokheimen» og ble ikke utgitt igjen før 1966. Etter 1966-utgaven er utgavene utgitt med språklig revidering av Olav Rytter.
Jyppyrä

Navnet

Jyppyrä uttales juppu'ræ, og er et kvensk stedsnavn som angivelig betyr 'fjelltopp, topp'. Skrivemåten Jyppyrä har status "godkjent" i SSR. Navnet er på kartblad 1734-4. På norsk skal man ha brukt navnet Rismålskampen el. -tinden om samme topp.
Navnet «Jyppyrä» forekommer også andre steder, bl.a. i Hetta i Enontekiö kommune i Nord-Finland.
Venetvaara har form som en hvelvet båt, noe som for eksempel synes godt fra området Paskaputas i Reisadalen. Venetvaara er et kvensk stedsnavn som uttales rett fram, men merk at de to a-ene i «vaara» utgjør en lang -a, i motsetning til norsk hvor det ville blitt en -å. Venet er det kvenske ordet for båt, vaara betyr fjell. Fjellets norske parallellnavn er Båtfjellet.

Turmuligheter

For mange er Jyppyrä et yndet turmål, særlig på sommertid. Det finnes flere ruter og startpunkter. Turen er anbefalt etter to ulike traseer. Den ene går direkte til toppen fra innkjøringen til boligfeltet på Høgegga langs merket/delvis merket sti. Den andre går via varden ved Paiskinjärvi, fra det gamle steinbruddet og videre opp til toppen. Parkering ved kryss Lundefjellveien ved Høgegga og Riksvei 865.
Det vesle huset på prærien (TV-miniserie)

Handling

Fortellingen er basert på teksten fra Laura Ingalls Wilders romaner «Little House in the Big Woods» (Det vesle huset i den store skogen) og «Little House on the Prairie» (Det vesle huset på prærien). Vi følger familien Ingalls i deres reise fra byen Pepin i Wisconsin i USA til et område som ligger et stykke sør for byen Independence i Kansas. I løpet av oppholdet møter de på mange farer, blant annet fra sinte indianere og ville dyr, samtidig som at de stifter bekjentskap med merkelige naboer som Mr. og Mrs. Scott og Mr. Edwards.
Terminologi

Terminologi er betegnelsen på et forråd av ord, uttrykk og termer som er spesifikke for et bestemt fagområde. Terminologiens formål er å lette kommunikasjonen mellom personer som arbeider innenfor det samme fagfelt. Man kan således snakke om medisinsk terminologi, juridisk terminologi, statsvitenskapelig terminologi osv. Eksempel på en medisinsk term kan være "clavicula", som betegner kragebeinet. Eksempel på en juridisk term kan være "personopplysning", som betegner opplysninger og vurderinger som kan knyttes til en enkeltperson. Eksempel på en statsvitenskapelig term kan være "legitimitet", som betegner berettigelse. Terminologier oppstår vanligvis spontant når behovet foreligger.
Terminologi er også betegnelsen på lære om teori og metode knyttet til begreper, begrepsrelasjoner, definisjoner og termer, samt også arbeid med termer, definisjoner og terminologiske ordbøker.
Termlosener en innføring i terminologiarbeid.
Scaphorhina

Utseende

Middelsstore (12–30 millimeter), avlange, parallellsidige, brune oldenborrer. Forkroppen (hode, pronotum og den fremste delen av dekkvingene) er svært hårete. Dekkvingene er mer eller mindre blanke med to litt opphøyde lengderibber.
Antennene er 10-leddete med en tre-leddet klubbe.

Utbredelse

Slekten er utbredt i Afrika, mest i den sørlige delen. Mot nord går den til Den demokratiske republikken Kongo.
Ferjesambandet Mikkelvik–Bromnes

Ferjesambandet Mikkelvik–Bromnes krysser Skagøysundet som del av Fv302Fylkesvei 302 i Troms, mellom ferjekaiene Mikkelvik på Ringvassøya og Bromnes på Rebbenesøya i Karlsøy kommune. Sambandet drives av Torghatten Nord.
Ferjestrekningen har en lengde på 3,0 km og en overfartstid på 15 minutter, og blir betjent av MF «Rebbenesøy» 5 - 6 ganger daglig om hverdagen.
Muslim Council of Britain

Muslim Council of Britain («Det britiske muslimske råd») er en paraplyorganisasjon for over 100 muslimske trossamfunn i Storbritannia. Rådet ble grunnlagt i 1997.
Nåværende (2005) generalsekretær er sir Iqbal Sacranie.
Pêches et Océans Canada

Pêches et Océans Canada (fransk) eller Fisheries and Oceans Canada (engelsk) er et canadisk føderalt departement med ansvar for å utvikle og gjennomføre Canadas økonomiske, økologiske og vitenskapelige interesser i hav og innsjøer. Mandatet omfatter konservering og bærekraftig bruk av Canadas fiskeriressurser, samtidig som det leveres trygge, effektive og miljøvennlige marine tjenester i en global økonomi.
Departementet har ansvar for kystvakten, Garde côtière canadienne, og sjøkartverket, Service hydrographique du Canada.
Tjøme radio

Tjøme radio (LGT) var en norsk kystradiostasjon i Horten i Vestfold med ansvar for blant annet å lytte på nødkanalene for båttrafikken fra svenskegrensa  til Farsund. Tjøme Radio lå fra 1910 til 2008 på øya Tjøme ytterst i Oslofjorden, 25 km sør for Tønsberg. Tjenestene ble fra 2008 til 2018 drevet fra Kystverkets sjøtrafikksentral i Horten.
Kystradiostasjonen ble lagt ned 1. januar 2018, da tjenestene ble overtatt av Rogaland radio som et ledd i sentraliseringen av kystradioene mot Hovedredningssentralene.

Historikk

Tjøme radio ble opprinnelig opprettet av den norske marine i 1905 som radiotelegrafstasjon sør på Tjøme under navnet Thoraas Signalstation. 1. juli 1910 ble stasjonen overtatt av Telegrafvæsenet uten vederlag. 15. november samme år ble Tjøme radio åpnet og plassert på Treidene hvor den har vært siden. I 1917 ble det bygd stasjonsbygning i tilknytning til funksjonærboligen. I 1965 kom det ny stasjonsbygning.
Sist i april 2008 flyttet Tjøme radio inn i nye lokaler i Marint senter i Horten for å skape et nærmere samarbeid med Kystverkets sjøtrafikksentral på samme sted. Navnet Tjøme radio ble beholdt etter flyttingen.
4. april 2017 ble det klart at Telenor Kystradio legger ned Tjøme radio, sammen med Florø radio og Vardø radio, fra 1. januar 2018.

Oppgaver

Da kystradiotjenesten ble lagt om i 2004, ble bare fem kystradiostasjoner igjen langs norskekysten. Tjøme radio fikk utvidet dekningsområdet i forhold til tidligere, med ansvar for sikkerheten på kyststrekningen fra svenskegrensen rundt Lindesnes til Farsund.  
Tjøme Radio har blant annet lyttevakt 24 timer i døgnet hele året på VHF-kanal 16 som er nødkanal for båt- og skipstrafikken i området. Tjøme radio hjelper også fritidsbåter, for eksempel ved motorhavari og grunnstøtninger, og nås på telefonnummer 120. Tjøme Radio rapporterer dessuten om skip med farlig last som trafikkerer farvannet. 
Da passasjerferja «Scandinavian Star» brant natt til 7. april 1990, var det Tjøme radio som fanget opp nødsignalene og ledet redningsaksjonene den første tiden. 159 mennesker omkom i ulykken, og den natta ble den mest dramatiske i Tjøme radios historie.
Oppreisningserstatning

Oppreisningserstatning er en form for erstatning for tort og smerte av ikke-økonomisk art. I straffesaker kan domfelte i tillegg til en fengsels- eller forvaringsstraff dømmes til å betale oppreisningserstatning til fornærmede i saken. Oppreisningserstatningen utmåles skjønnsmessig som en engangssum, og vilkårene fremgår av skadeserstatningsloven § 3-5. Oppreisningserstatning ble tidligere kalt tort og svie eller tort og smerte (tort kommer fra latin og betyr skade, urett eller forulempelse).
Prince (navn)

Etymologi

Prince er dannet av det engelske ordet prince, «prins». Ordet har opprinnelse i latinske princeps, «leder».
Bergen og omegn airsoftklubb

Bergen og Omegn Airsoft (BOA) er en airsoft-klubb i Bergensområdet som er medlem av Norges Airsoft Forbund (NASF).
Klubben, som tidligere gikk under navnet "Bergen Milsim", ble stiftet i 2004 og fikk sitt nåværende navn i 2008 etter at Bergen Milsim ble splittet i BOA og Storm Airsoft. BOA står oppført i Brønnøysundregisteret siden 2010. Hovedfokus for klubben er å drive en trivlig og sosial aktivitet for alle medlemmer, samt forsyne en solid mengde adrenalin og spenning. Klubben er åpen for alle som måtte ønske å bli medlem som er over 18 år og villig til å følge de sikkerhetsregler som er satt av NASF og klubben selv. Ved siden av vanlige "head-on"-spill driver BOA mye med scenario-basert aktivitet som legger til dybde og et element av historie i et gjennomsnittlig spill, uten at det hindrer en action-fylt opplevelse.
BOA styres av styreleder og tre-fire styremedlemmer som velges på generalforsamlingen hvert år mellom 1. januar og 28. februar i henhold til klubbens vedtekter.
Randstatene

Randstatene er en betegnelse for Russlands naboland, især Estland, Latvia og Litauen, altså de baltiske stater. Den var særlig i bruk fra disse landene vant selvstendighet i kjølvannet av den russiske revolusjon, og ble beliggende ved Sovjet-Russlands vestlige yttergrense, og i tiden fram til andre verdenskrig. Finland kan også inngå i betegnelsen. I videre forstand kan begrepet også omfatte andre av Russlands naboland, som Polen.
16. etappe av Tour de France 2012

Etappen

Fra Pau lengst nord i Pyreneene går etappen sørover i fjellene og deretter østover til Bagnères-de-Luchon på 682 moh. Derfra går den gjennom departementene Hautes-Pyrénées og Haute-Garonne. Etter 40 km av etappen, i Laruns (499 moh.), begynner en klatring opp til Col d’Aubisque (1709 moh.). Etter enda 26 km er en spurt i Bielle (436 moh.). Rytterne sykler ut av Aubisque og krysser grensa fra Pyrénées-Atlantiques og Hautes-Pyrénées. Langesone finnes på 87 km i Adast (439 moh.). Enda 14 km lenger fram stiger løypa fra Luz-Saint-Sauveur (711 moh.) til Col du Tourmalet (2115 moh.). Deretter kommer en utforkjøring til Sainte-Marie-de-Campan (859 moh.). På 162 km i Arreau (706 moh.) kommer siste fjellspurt. Den går opp til Col de Peyresourde (1569 moh.) på grensen mellom Hautes-Pyrénées og Haute-Garonne. Derfra er det knapt 16 km til målgang i Bagnères-de-Luchon.
Ugra skimaraton

Ugra skimaraton er et årlig ultraløp i langrenn som arrangeres i Khanty-Mansijsk i Russland. Løpet ble arrangert første gang i 2013, og er det avsluttende løpet i FIS Worldloppet Cup.
Løpet er på 50 km, men har også kortere løp på 25 km og 5 km.
VM i fotball for kvinner 2007 kvalifisering

Kvalifiseringen til VM i fotball for kvinner 2007 hadde 99 deltakende land som kjempet om 15 plasser (Kina var garantert plass som vert. Plassene var fordelt utover verdensdelene slik:
Afrika (CAF): 2 plasser.
Asia (AFC): 2 plasser (i tillegg til vertslandet).
Europa (UEFA): 5 plasser.
Nord- og Mellom-Amerika og De karibiske øyer (CONCACAF): 2 plasser.
Sør-Amerika (CONMEBOL): 2 plasser.
Oseania (OFC): 1 plass.
I tillegg ville lag nummer 4 i Asia spille mot lag nummer 3 i CONCACAF om den siste plassen.

Afrika

De to finalistene i Afrikamesterskapet 2006 kvalifiserte seg til VM. De to finalistene var
 Nigeria og
  Ghana. Dette var Nigerias femte og Ghanas tredje VM. Disse to landene er de eneste som har representert Afrika i VM.

Asia

Plassene var forutbestemt å gå til de to beste ikke-forhåndskvalifiserte i Asiamesterskapet mellom 16. og 30. juli 2006. Mesterskapet ble flyttet til Australia etter at Australia flyttet fra OFC til AFC. Som i VM i 2003 kvalifiserte tredje beste lag seg til omspill mot CONACAFs tredje beste lag.
 
 Kina, som vant finalen, var allerede kvalifisert som vert.
 Australia var den andre finalisten, og ble kvalifisert som første lag.
 Nord-Korea vant bronsefinalen, og fikk bli med som andre sikre lag.

Dette var Kinas femte, Australias fjerde og Nord-Koreas tredje VM.

Nord- og Mellomamerika og De karibiske øyer

Vinneren og nummer to i CONCACAFs Nordamerikamesterskap var sikret plass i VM. Nummer tre skulle spille mot nummer fire i AFCs Asiamesterskap. De to beste i Nordamerikamesterskapet ble 
 USA og
 Canada.

Det var USAs femte og Canadas fjerde VM.

Sør-Amerika

Vinneren av CONMEBOLs Sør-Amerikamesterskap var sikret plass i VM. Nummer to skulle spille mot nummer to i CONCACAFs Nordamerikamesterskap. Vinneren av Sør-Amerikamesterskapet ble 
 Brasil kvalifiserte seg først ved å oppnå 6 poeng, som var ugjentakelig for to lag. 
 Argentina kvalifiserte seg gjennom å slå Brasil og vinne turneringen.

Det var Brasils femte VM og Argentinas andre.

Omspillet

Nummer to i CONCACAFs Nordamerikamesterskap møtte nummer tre i AFCs Asiamesterskap til kamp om den siste plassen. Det ble nesten en kopi av forrige kvalifisering:
 Japan slo  Mexico 3-2 over to kamper. Det var Japans femte VM.
Antennexocentrus

Utseende

Nokså små, mørkbrune trebukker. De kraftige antennene har en stor dusk av svarte hår i den ytre delen. Kroppen er spredt kledt med lange, mørke, utstående hår. Pronotum har en fin, skrått bakoverrettet tann midt på hver sidekant. Dekkvingene er parallellsidige med litt læraktig overflate.

Utbredelse

Slekten er vidt utbredt i tropisk Afrika.
Bjørn Erikstein

Karriere

Erikstein er cand. med. (1978) og dr. med. (1992) fra Universitetet i Oslo, og spesialist i onkologi (1993). Han var viseadministrerende direktør og fagdirektør i Helse Sør RHF fra 2003 til 2004 og administrerende direktør i Helse Sør RHF fra 2005 til 2007. Fra 2007 til 2011 var han ekspedisjonssjef for spesialisthelsetjenesteavdelingen i Helse- og omsorgsdepartementet. Han var administrerende direktør for Oslo universitetssykehus fra 2011 til 2019, da han gikk over i stilling som spesialrådgiver samme sted.
Han er sønn av banksjef Karl Johan Nicolaysen. Han skiftet navn til Erikstein i 1982.
Institutt for klinisk medisin (UiT)

Institutt for klinisk medisin (IKM) er en del av Det helsevitenskapelige fakultet ved Universitetet i Tromsø. Instituttet har sine to hovedområder i forskning og undervisning. IKM er organisert i 16 forskningsgrupper, inklusive en lokalisert ved Nordlandssykehuset, og 24 fagenheter i klinikkene ved Universitetssykehuset i Nord-Norge, ett eksternt finansierte senter (Regionsenter for barn og unges psykiske helse – nord (RBUP Nord)) og en egen instituttadministrasjon.
Instituttet er lokalisert i flere bygg ved Universitetet i Tromsø, UiT og Universitetssykehuset i Nord-Norge, UNN.
Instituttleder er professor Svein Ivar Mellgren.
Justitiarius

Justitiarius (middelalderlatin justiciarius, via latin justitia, «rettferdighet»), dommer, er tittelen på formannen i Høyesterett.
Tidligere ble formannen i byrettene titulert byrettsjustitiarius, men siden 2002 er tittelen her bestemt til å være sorenskriver, på samme måte som det var i herredsrettene.
Justiciar (den som utøver justice, «rettferdighet») var i middelalderens England og Skottland en viktig juridisk og politisk posisjon.

Skottland

I Skottland var tittelen justiciar historisk sett opprettet med to øverste posisjoner, en som hadde sin myndighet i nord, den andre i sør, delt av elven Forth. De var begge kongens løytnant for juridiske og administrative saker og ble etablert på 1100-tallet. Rollen som justiciar utviklet seg til den nåværende Lord Justice-General, overhode av den juridiske høyesterett, High Court of Justiciary, og i tillegg medlem av det kongelige husholdning. I middelalderen var tittelen arvelig.
Hertugen av Argyll holder i dag den arvelige tittelen High Justiciar av Argyll, men posisjonen er rent symbolsk og det er intet ansvar knyttet til tittelen.

England

I engelsk historie har begrepet justiciar opprinnelig blitt referert til et hvilket som helst offiser tilknyttet kongens domstol (Curia Regis), eller enhver som kvalifiserte eller utøvde rollen som dommer i en lavere rett.
Øverste myndighet, Chief Justiciar, senere kjent som kun justiciar var grovt regnet som middelalderens svar på dagens statsminister, det vil si monarkens sjefsminister.
I hvert fylke eller shire var sheriffen kongens representant i alle saker. Den eneste anke som kunne rettes mot sheriffens avgjørelser eller dennes domstol var direkte til kongen. Ettersom kongen ofte var i Frankrike, eller som i den tidligste normanniske perioden, at kongen ikke forsto språket til sine undersåtter, ble en justiciar, regent eller løytnant utpekt for å representere kongen i kongedømmet slik sheriffen representerte kongen i hvert shire.
Ettersom de første normanniske kongene ofte var utenlands, og posisjonen justiciar uten unntak var en betydningsfull adelsmann eller geistlig, ble posisjonen svært mektig og viktig, og mektig nok til å bli en trussel mot kongen. Den siste store justiciar, Hubert de Burgh, 1. jarl av Kent, ble fjernet fra posisjonen i 1231, og chancellor (kansler) overtok posisjonen som justiciar som andre etter kongen i verdighet, foruten makt og innflytelse.
Kontoret til øverste justiciar har trolig eksistert siden regimet til kong Vilhelm II av England da Ranulf Flambard var justiciar inntil under kong Edvard I av England da kontoret ble erstattet av adskilte overhoder for de tre grener som kongens domstol var delt i: Justices of the Court of Common Pleas, Justices of the Court of King's Bench og Barons of the Court of Exchequer.

Andre jurisdiksjoner

Henrik II av England tildelte tittelen justiciar til posisjonen seneschal i Normandie.
På 1100-tallet opptrådte en magister justitiarius i det normanniske kongedømmet av Sicilia, og var lagmann for den kongelige domstol (Magna Curia). Det er antatt at denne tittelen og kontoret var lånt fra England.
Lindorff

Tjenester

Lindorff leverer tjenester som kundeutvelgelse, kredittvurdering - og analyse, fakturering, betaling, påminnelser, inkasso og låneadministrasjon til kunder innen alle bransjer i det private næringsliv og offentlig sektor. 
Lindorffs inkassovirksomhet i Norge reguleres av inkassoloven og tilhørende forskrifter, og selskapet er medlem av Virke Inkasso. Finanstilsynet fører tilsyn med Lindorff og inkassobransjen generelt.

Historie

Selskapet ble grunnlagt av Eynar Lindorff i 1898 under navnet Creditreformforeningen. Lindorff Group ble etablert i 2003 med Lindorff Holding og Contant OY i Finland. Siden 2014 har konsernet vært majoritetseid av Nordic Capital. Sommeren 2017 ble Lindorff Group fusjonert med svenske Intrum Justitia, og konsernet skiftet i oktober 2017 navn til Intrum. Intrums konsernjef Mikael Ericson ble ny konsernsjef i det fusjonerte selskapet. EU-kommisjonen godkjente fusjonen gitt at det fusjonerte selskapet solgte Lindorffs aktiviteter i Danmark, Estland, Finland og Sverige, samt Intrum Justitias aktiviteter i Norge.
NM i bandy 2001

Det 84. Norgesmesterskapet i bandy – 2001
Skavlan

Gjester

I første program i første sesong var hovedgjestene tidligere statsminister Göran Persson og hans ektefelle administrerende direktør i Systembolaget Anitra Steen. Andre gjester var Ari Behn, lege og programleder Åsa Vilbäck, fremtidsforsker Anders Sandberg, dramatiker, forfatter og medlem i Svenska Akademien Kristina Lugn, samt artistene Timbuktu og Pernilla Andersson. Dette programmet hadde 1 025 000 seere i Sverige og 60 000 i Norge. 335 000 så programmet på NRK1 lørdag kveld.
Programmet ble sendt på BBC Entertainment sommeren 2011.
Paracymus

Levevis

Paracymus-artene lever i vegetasjonsrike ferskvann.
Treinta y Tres (departement)

Navn

Treinta y Tres er oppkalt etter de trettitre uruguayanske soldater som kjempet for uavhengighet i 1825.

Kommuner

Treinta y Tres har to kommuner (municipios): Santa Clara de Olimar og Vergara.
Toftavatn

Toftavatn er en innsjø på Eysturoy på Færøyene.
Innsjøen er Færøyenes fjerde største naturlige innsjø, og er 0,51 km² stor.
Bayersk Røde Kors

Bayersk Røde Kors (tysk Bayerisches Rotes Kreuz, BRK) er den nasjonale Røde Kors-foreningen i Bayern og en del av Tysk Røde Kors. I motsetning til Røde Kors-foreningene i andre tyske delstater er Bayersk Røde Kors en offentligrettslig stiftelse underlagt det bayerske innenriksministeriet. Fra 2003 har prinsesse Christa von Thurn und Taxis vært president for Bayersk Røde Kors. BRK har ca. 1,1 millioner medlemmer (2003) og er den største foreningen innenfor Tysk Røde Kors.
Mason Mathews Patrick

Biografi

Patrick ble uteksaminert fra United States Military Academy i West Point i 1886. For en periode på tre år var han stasjonert ved Engineer School of Application i Willets Point, New York, derfra ble han uteksaminert i 1889. Han ble forfremmet til løytnant kort tid etter endt militær utdannelse i juli 1889. Fra 1892 til 1895 underviste Patrick i ingeniør-faget ved krigsskolen West Point der han selv hadde studert. Fra 1897 til 1901 var han involvert i forbedringene i Mississippi River.
Etter to år ved the office of the Chief of Engineers ble Patrick i 1903 sjef for West Points fakultet for ingeniørfag. Han ble forfremmet til major i 1904. I 1917 ble han sendt til Frankrike for å kjempe i den første verdenskrig. Han ble forfremmet til brigadegeneral i august 1917. Patrick pensjonerte seg fra den amerikanske hæren i desember 1927, etter 41 års militær tjeneste. 
Han døde i Washington, DC den 29. januar 1942 og ble gravlagt ved Arlington National Cemetery den 31. januar samme år. Patrick Air Force Base i Florida er oppkalt etter Mason Patrick.
Alvar Appeltoffts Minnespris

Alvar Appeltoffts Minnespris (Alvarpriset) er en svensk pris som deles ut for omfattende og betydningsfullt ideelt arbeid av varig verdi innen svensk science fiction-fandom.
Prisen, som består av et kunstverk og en pengesum, deles ut etterfølgende år. Prisen for 2007 deles altså ut i 2008.